
NYILATKOZAT
amely a Fővárosi Közgyűlés …..…/2014. (..…) sz. határozatában kapott felhatalmazás alapján kerül kiadásra az „ebr42 164656” azonosító számú vis maior pályázati beszámoló benyújtására meghatározott határidő 24 hónapra történő módosításának kezdeményezése érdekében

A Fővárosi Önkormányzat a 2013 júniusában lezajlott Dunai árvizet követően a védekezési és helyreállítási költségek részbeni megosztása érdekében vis maior pályázatot nyújtott be „ebr42 164656” azonosító számmal.
A pályázat elbírálásáról 2014. május 10. napján született döntés. 
A szerződések megkötése folyamatában a Budapesti Közlekedési Vállalat Zrt. és a Fővárosi Csatornázási Művek Zrt. által jelzett kérésben foglalt indokok alapján kezdeményezem az elszámolási határidő 24 hónapra történő módosítását: 
· Határidő betartását akadályozó időjárási körülmények:
A tervezett munkák csak fagymentes időben végezhetők, tekintettel a betonozás technológiájára. Fagyos időjárás során a fugázási, falazási, valamint a földmunkák sem végezhetők.
Esős időt követően a talaj és az egyes szerkezetek kiszáradása nem biztosítható, így a munka alapvető feltételei hosszú időszakokban nem állnak fenn.
Téli időszakban a munkavégzés hatékonysága szükségszerűen alacsonyabb, mint az építési munkákra alkalmas időszakban.
A jelenleg előkészítés alatt lévő közbeszerzési eljárás lezárása januárban várható, így az érdemi munka csak két hónap múlva márciusban kezdhető meg.

· Közbeszerzési eljárás elhúzódása:
A közbeszerzési törvény kötelezően előírja a megrendelés fedezetének rendelkezésre állásának igazolható meglétét. A szükséges közbeszerzési eljárások 2014 novemberében indulnak el. Az eljárás lefolytatása, a nyertes kiválasztása és a szerződéskötés várhatóan 2015. januárig megtörténik. A kivitelezési munkák ez után kezdhetők meg. 

· Helyreállítás befejezésének várható új időpontja:
BKV Zrt.  
Az eredményes közbeszerzési eljárást követően fel kell készülni a munkák elvégzésére. Az organizációt, illetve a szükséges vágányzári időket egyeztetni szükséges a Közlekedési szolgáltató egységeivel, a feladatok ütemezésekor számításba kell venni az egyéb folyamatban lévő beruházásokhoz szükséges buszpótlásokat, valamint a városi közlekedést befolyásoló egyéb terheléseket is, különös tekintettel a térségben zajló beruházási projektekre (pl. Budai Fonódó Villamos). 
Az elvégzendő feladatokra összességében minimum 6 hónap a kivitelezés becsült időtartama. A beszerzési eljárás esetleges problémái és a kivitelezési csúszások miatt indokolt a befejezés véghatáridejét 2016. január végéig meghosszabbítani.


FCSM Zrt. 
Egyes munkák esetében szükséges a feladat tervezése is. A tervezés időigénye miatt a "vis maior" keretösszeg megnyílását követően, amennyiben a közbeszerzési értékhatárt nem éri el a feladat volumene, legalább 45 napos átfutással kell számolni, a megbízás kiadását követően. A tervezés előkészítését is zavarja a télies időjárás, amennyiben esős, havas vagy jeges időjárás lesz, a felmérések elkészítése is hosszabb időt vehet igénybe. A munkák várható befejezési határideje: 2016 tavasza.

A beszámoló benyújtására meghatározott határidő 24 hónapra történő módosítását a fentiekben részletezett körülmények támasztják alá.
Budapest, 2014. november „    „   

